Clauzele și condițiile pentru părțile responsabile cu echilibrare

Conținut

[Preambul 3](#_Toc515543992)

1. [Domeniu de aplicare și scop 3](#_Toc515543993)
2. [Definiţii şi abrevieri 3](#_Toc515543994)
3. [Dispoziții generale 4](#_Toc515543995)
4. [Înregistrarea părților responsabile cu echilibrarea 5](#_Toc515543996)
5. [Retragerea și revocarea înregistrării ca părților responsabile cu echilibrarea 6](#_Toc515543997)
6. [Transferul responsabilității echilibrării 7](#_Toc515543998)
7. [Datele și informațiile care urmează să fie livrate către Operatorul de transport și de sistem/Operatorul de distribuție 7](#_Toc515543999)
8. [Reguli de calcul al dezechilibrelor părților responsabile cu echilibrarea 8](#_Toc515544000)
9. [Consecințele în cazul nerespectării clauzelor și condițiilor aplicabile părților responsabile cu echilibrarea 9](#_Toc515544001)
10. [Calendar de implementare 9](#_Toc515544002)

# Preambul

1. Prezentul document reprezintă propunerea OTS privind Clauzele și condițiile pentru pentru părţile responsabile cu echilibrarea în conformitate cu prevederile articolului 18 din Regulamentul (UE) 2017/2195 de stabilire a unei linii directoare privind echilibrarea sistemului de energie electrică (EB GL).
2. Clauzele şi condiţiile pentru furnizorii de servicii de echilibrare contribuie și nu împiedică în niciun fel atingerea obiectivelor prevăzute la articolul 3 din Regulamentul EB GL.
3. Normele şi procedurile elaborate de OTS prevăzute în Clauzele și condițiile pentru pentru părţile responsabile cu echilibrarea se supun consultării publice şi se transmit spre aprobare la ANRE. Ulterior aprobării de cǎtre ANRE, OTS informează despre acestea părţile responsabile cu echilibrarea, într-un mod transparent pe pagina de internet a OTS.

# Domeniu de aplicare și scop

Prezentele clauze și condiții se aplică producătorilor de energie electrică, furnizorilor, traderilor, inclusiv operatorilor economici persoane juridice străine înregistrate într-un stat membru al UE cărora ANRE le-a confirmat dreptul de a desfășura în România activitatea de furnizare sau activitatea de trading de energie electrică, operatorilor de distribuție, OTS, în scopul stabilirii regulilor pentru:

1. înregistrarea titularilor de licență ca PRE, retragerea/revocarea înregistrării ca parte responsabilă cu echilibrarea, delegarea responsabilității echilibrării către alte PRE precum și stabilirea consecințelor în cazul nerespectării clauzelor și condițiilor aplicabile PRE;
2. transmiterea datelor și informațiilor care urmează să fie livrate către OTS în vederea calculării dezechilibrului pe fiecare interval de decontare a dezechilibrelor;
3. determinarea dezechilibrului generat de către o PRE în SEN în fiecare interval de decontare a dezechilibrelor;
4. decontării dezechilibrelor PRE într-un mod care să reflecte costurile cu echilibrarea sistemului, iar PRE să fie încurajate să se echilibreze înainte de momentul livrării și să nu agraveze dezechilibrul sistemului.

# Definiţii şi abrevieri

Se definesc următoarele:

1. „ajustare a dezechilibrului” înseamnă un volum de energie care reprezintă energia de echilibrare de la un furnizor de servicii de echilibrare și care este aplicat de către OTS, pentru un interval de decontare a dezechilibrului, PRE vizate și care este utilizat pentru calcularea dezechilibrului acestor PRE;
2. „decontare a dezechilibrelor” înseamnă un mecanism de decontare financiară pentru emiterea de facturi sau efectuarea de plăți către PRE pentru dezechilibrele acestora;
3. „dezechilibru” înseamnă un volum de energie calculat pentru o PRE și care reprezintă diferența dintre volumul alocat atribuit respectivei PRE și poziția finală a respectivei PRE, inclusiv orice ajustare a dezechilibrului aplicată respectivei PRE, într-un anumit interval de decontare a dezechilibrului;
4. „interval de decontare a dezechilibrului” înseamnă unitatea de timp pentru care se calculează dezechilibrul PRE;
5. „parte responsabilă cu echilibrarea” înseamnă un participant la piață sau reprezentantul desemnat al acestuia, care va fi responsabil cu dezechilibrele sale;
6. „participant la piață” înseamnă un titular de licență care prin intermediul condițiilor acordate derulează activități comerciale în România;
7. „poziție contractuală” înseamnă volumul de energie declarat al unei PRE, utilizat pentru calcularea dezechilibrului acesteia;
8. „perioadă de livrare” înseamnă perioada în care furnizorul de servicii de echilibrare livrează în sistem sau consumă din sistem întreaga putere solicitată;
9. „preț de dezechilibru” înseamnă prețul, fie că este pozitiv, zero sau negativ, din fiecare interval de decontare a dezechilibrului, aferent unui dezechilibru în fiecare direcție;
10. „Notificări fizice” înseamnă informaţiile transmise de o parte responsabilă cu echilibrarea, care cuprind programele privind producţia netă, schimburile bloc şi consumul de energie electrică, precum şi importurile, exporturile şi tranzitele aferente participanţilor la piaţă pentru care PRE şi-a asumat responsabilitatea echilibrării
11. „titular de licență” înseamnă o persoană fizică sau juridică, deținătoare a unei licențe acordate de ANRE, inclusiv persoană juridică străină înregistrată într-un stat membru al UE căruia ANRE i-a confirmat dreptul de a desfășura în România activitatea de furnizare sau activitatea traderului de energie electrică;
12. „volum alocat” înseamnă un volum de energie injectat sau extras fizic din sistem și atribuit unei PRE, pentru calcularea dezechilibrului respectivei PRE;
13. „zonă de dezechilibru” înseamnă zona în care se calculează un dezechilibru;
14. „zonă de preț de dezechilibru” înseamnă zona aferentă calculării prețului unui dezechilibru;

**Abrevieri**:

1. „ANRE” – Autoritatea Națională de Reglementare a Energiei din România;
2. „CPT” – Consum propriu tehnologic;
3. „ENTSO-E” – Organizația Europeană a Operatorilor de Sisteme de Transport de Energie Electrică;
4. „PRE” – Parte responsabilă cu echilibrarea;
5. „OD” – Operator de distribuție ce își derulează activitatea în funcție de condițiile acordate prin licența eliberată de către ANRE;
6. “ODPE” – Operatorul de decontare al pieței de echilibrare
7. „OM” – Operator de măsurare;
8. „OTS” – Operatorul de transport și de sistem care operează zona de programare în care furnizorii de servicii de echilibrare și părțile responsabile cu echilibrarea trebuie să respecte clauzele și condițiile legate de echilibrare;
9. „SEN” – Sistemul energetic național;
10. „TVA” – taxa pe valoarea adăugată.

# Dispoziții generale

* 1. Conceptul responsabilităţii echilibrării are ca obiectiv stimularea participanţilor de a se echilibra înainte de intervalul de dispecerizare, prin modul de stabilire a responsabilităţii financiare pentru dezechilibrele dintre producţia şi consumul realizate şi schimburile de energie electrică notificate conform contractelor, permiţând totodată titularilor de licență să îşi agrege dezechilibrele până la un nivel limită acceptat de producţie/consum, stabilit de către ANRE.
	2. Titularii de licență care devin activi pe piaţa naţională de energie electrică își asumă responsabilitatea financiară pentru impactul acţiunilor lor pe piață asupra operării sigure, stabile şi economice a SEN prin înregistrare ca PRE sau delegarea responsabilității echilibrării către o PRE înregistrată la OTS.
	3. Titularul de licență care solicită calitatea de PRE va deţine cunoştinţele şi mijloacele tehnice, administrative şi organizatorice necesare pentru a-şi exercita drepturile şi a se achita de obligaţiile financiare, tehnice și logistice.
	4. Fiecare PRE are drepturi şi trebuie să îndeplinească obligațiile prevăzute în convenţia de asumare a responsabilităţii echilibrării, încheiată cu OTS.
	5. Fiecare PRE îşi asumă responsabilitatea financiară fată de OTS pentru diferența între producţia netă măsurată în punctele de măsurare aferente locurilor de producere, achiziţia contractată notificată, importul contractat notificat, pe de o parte și consumul măsurat în punctele de măsurare aferente locurilor de consum, inclusiv CPT, aflate în responsabilitatea sa, vânzările contractate notificate şi exportul contractat notificat de energie electrică, pe de altă parte, pentru toți titularii de licență pentru care și-a asumat responsabilitatea echilibrării.
	6. În timp real, fiecare PRE depune eforturi pentru a fi echilibrată sau pentru a contribui la echilibrarea sistemului electroenergetic.
	7. Fiecare punct de racordare al instalațiilor deținute de un producător de energie electrică, furnizor de servicii de echilibrare sau un consumator de energie electrică se alocă unei singure PRE.
	8. Fiecare PRE furnizează OTS garanţii financiare pentru acoperirea riscurilor de neplată a obligațiilor rezultate din dezechilibrele înregistrate, conform unei proceduri elaborate de către OTS după un proces de consultare publică și avizate de ANRE.
	9. Dezechilibrele PRE se vor calculata şi deconta pentru fiecare interval de decontare al dezechilibrului, conform normelor în materie de decontare întocmite de OTS și avizate de ANRE.
	10. OTS monitorizează îndeplinirea de către toate PRE a cerințelor stabilite în clauzele și condițiile (procedurile specifice și reglementările) în materie de echilibrare, în cadrul zonei sale de programare.

# Înregistrarea părților responsabile cu echilibrarea

* 1. Titularul de licenţă trebuie să solicite în scris către OTS înregistrarea ca PRE. Cererea de înregistrare a PRE se completează conform unei proceduri elaborate de OTS în urma unui proces de consultare publică, avizată de către ANRE şi publicată de către OTS pe pagina proprie de internet.
	2. În termen de 2 (două) zile lucrătoare de la primirea unei solicitări de înregistrare a unei PRE, OTS:
1. verifică corectitudinea informaţiilor furnizate de solicitant;
2. stabilește garanţia financiară iniţială care trebuie asigurată de către solicitant şi îl informează pe acesta asupra cuantumului garanţiei financiare iniţiale;
3. transmite solicitantului convenţia de asumare a responsabilităţii echilibrării;
	1. OTS aprobă o cerere de înregistrare a unei PRE în cel mult 5 (cinci) zile lucrătoare, dacă se îndeplinesc următoarele condiţii:
4. informaţiile transmise de solicitant sunt conforme și nu conţin, după cunoştinţa OTS, nici o informaţie falsă;
5. solicitantul deţine o licenţă/decizie de confirmare a dreptului de furnizare/trading valabilă;
6. solicitantul a completat şi a semnat convenţia de asumare a responsabilităţii echilibrării în două exemplare originale;
7. solicitantul a constituit garanţia financiară iniţială.

* 1. Îndată ce a aprobat solicitarea, OTS:
1. semnează convenţia de asumare a responsabilităţii echilibrării şi transmite un exemplar în original către noua PRE;
2. înscrie noua PRE în registrul pentru PRE;
3. informează ODPE şi pe toţi distribuitorii în calitate de OM asupra înregistrării noii PRE, precum şi asupra datei de la care noii PRE i se permite să funcţioneze.
	1. Noua PRE îşi poate exercita drepturile şi obligaţiile ulterior aprobării de către OTS a cererii de înfiinţare a PRE și înregistrării sale în registrul pentru PRE.
	2. OTS actualizează permanent informațiile înscrise în registrul pentru PRE și le publică pe pagina proprie de internet.

# Retragerea și revocarea înregistrării ca părților responsabile cu echilibrarea

* 1. În situația încetării activității pe piața de energie electrică a unui titular de licență, acesta informează OTS în scris referitor la retragerea sa ca PRE. OTS stabilește şi publică condițiile și formatul-cadru pentru o astfel de solicitare de retragere.
	2. Titularii de licenţă înregistrați ca PRE care nu mai pot respecta obligaţiile ce decurg din calitatea de PRE trebuie să informeze fără întârziere OTS.
	3. OTS poate decide din proprie iniţiativă să revoce înregistrarea ca PRE a unui titular de licenţă, pentru oricare dintre următoarele cauze:
1. garanţiile financiare furnizate de titularul de licenţă sunt mai mici decât suma necesară pentru acest PRE;
2. OTS ia cunostinţă despre falimentul sau lichidarea titularului de licenţă;
3. ANRE a informat OTS cu privire la expirarea/retragerea/suspendarea licenţei/dreptului de tranzacționare a/al respectivului titular de licenţă;
4. titularul de licenţă respectiv nu-şi îndeplinește obligaţiile care decurg din prezentele clauze și condiții;
5. persistă înregistrarea dezechilibrelor majore ale PRE după atenționarea acestora facută de către OTS cu informarea ANRE.
	1. Revocarea PRE devine efectivă în termen de de 12 (douăsprezece) zile lucrătoare de la notificarea publicată de către OTS pe pagina proprie de internet dacă PRE în cauză nu a reușit să elimine motivele revocării.

# Transferul responsabilității echilibrării

* 1. Transferul responsabilității echilibrării unui titular de licență către o PRE înregistrată este permis cu condiţia ca prognoza anuală de producţie pentru locurile de producere ale PRE înregistrată să nu depășescă 30% din producţia netă totală injectată în SEN în anul precedent, respectiv, ca prognoza anuală de consum pentru locurile de consum ale tuturor consumatorilor ai PRE să nu depăşească 30% din consumul net total din SEN în anul precedent.
	2. În cazul în care în perioada care urmează transferului responsabilității echilibrării, se constată că PRE nu mai respectă una din condițiile de mai sus, OTS are dreptul să limiteze respectiva PRE în a-și asuma responsabilitatea echilibrării pentru alţi titulari de licenţă și să ceară acestuia revenirea la încadrarea în limitele specificate într-o perioadă de maxim 6 luni. Această solicitare se face transparent, pe baza unei analize descrise într-o procedură publică elaborată de OTS în urma unui proces de consultare publică şi avizată de către ANRE.
	3. Procedurile specifice aplicabile pentru transferul responsabilității echilibrării titularilor de licență, excluderea din PRE, modificarea configurației PRE și revocarea unei PRE sunt elaborate de către OTS și avizate de către ANRE.

# Datele și informațiile care urmează să fie livrate către Operatorul de transport și de sistem/Operatorul de distribuție

* 1. Numai PRE înregistrate au dreptul de a transmite notificări fizice, în conformitate cu reglementările specifice.
	2. PRE este obligată să transmită la OTS orice modificare a poziției contractuale în termenele solicitate prin proceduri elaborate de OTS și avizate de ANRE.
	3. PRE va livra către platformele informatice de contorizare ale OTS/OD informații privind valorile măsurate/agregate în termenele stabilite prin proceduri specifice avizate de ANRE.
	4. PRE informează OTS prin adresă de notificare contractuală despre:
1. situaţia de faliment sau de insolvență;
2. retragerea licenței de către ANRE sau a expirării acesteia;
3. modificarea înregistrării de TVA;
4. modificarea numelui şi detaliile de contact ale persoanelor împuternicite să acţioneze în numele ei;
5. modificări ale punctelor de racordare al instalaţiilor deţinute de un producător de energie electrică sau un consumator de energie electrică, avizate de OD local;
6. imposibilitatea de a își îndeplini obligațiile ca PRE.
	1. PRE răspund la solicitările OTS de raportare a dezechilibrelor, inclusiv de către titularii de licență pe care îi echilibrează.
	2. OTS este responsabil de elaborarea cerințelor detaliate privind datele și informațiile care urmează să fie livrate de către PRE în scopul calculării dezechilibrelor.

#  Reguli de calcul al dezechilibrelor părților responsabile cu echilibrarea

* 1. Obiectivul general al decontării dezechilibrelor este de a asigura faptul că PRE sprijină echilibrul sistemului într-un mod eficient și de a-i stimula pe participanții la piață să mențină echilibrul sistemului și/sau să contribuie la restabilirea acestuia.
	2. Finalizarea decontării dezechilibrelor cu PRE pentru orice interval de decontare a dezechilibrului se realizează lunar și poate fi reluată, la solicitarea PRE în termenele și condițiile prevăzute de normele întocmite de OTS și avizate de ANRE.
	3. OTS elaborează normele privind decontarea PRE prin care sunt stabilite:
1. calculul poziției finale a fiecărei PRE;
2. determinarea volumului alocat;
3. determinarea ajustării dezechilibrului;
4. calculul dezechilibrului;
5. recalcularea dezechilibrului înregistrat de către o PRE ca urmare a solicitării acesteia;
6. o perioadă maximă pentru finalizarea decontării dezechilibrelor cu un PRE, pentru orice interval de decontare a dezechilibrului;
7. suspendarea și restabilirea activităților de piață, în temeiul articolului 36 din Regulamentul (UE) 2017/2196, precum și norme privind decontarea în cazul suspendării pieței, în temeiul articolului 39 din Regulamentul (UE) 2017/2196.
	1. OTS calculează o ajustare a dezechilibrului care urmează să se aplice PRE în cauză pentru fiecare ofertă de energie de echilibrare activată de la furnizorii de servicii de echilibrare în responsabilitatea respectivei PRE.
	2. Calcularea dezechilibrului indică dimensiunea și direcția tranzacției de decontare dintre PRE și OTS.
	3. Dezechilibrul PRE poate avea, alternativ:
8. un semn negativ, indicând un deficit al PRE;
9. un semn pozitiv, indicând un excedent al PRE.
	1. OTS stabileşte norme pentru a calcula preţul dezechilibrului, care poate fi pozitiv, zero sau negativ, astfel:
10. dacă prețul dezechilibrului este pozitiv, va fi plătit de către OTS către PRE în cazul unui dezechilibru pozitiv al PRE şi va fi plătit de PRE către OTS în cazul unui dezechilibru negativ al PRE;
11. dacă prețul dezechilibrului este negativ, va fi plătit de către PRE către OTS în cazul unui dezechilibru pozitiv al PRE şi va fi plătit de către OTS către PRE în cazul unui dezechilibru negativ al PRE.
	1. Normele privind decontarea dezechilibrelor PRE, inclusiv metoda de stabilire a preţului dezechilibrului, se vor armoniza de toți OTS la nivelul UE, conform prevederilor articolului 52 alineatul (2) din Regulamentul EB GL.
	2. Moneda în care se va calcula preţul de dezechilibru şi intervalul de decontare a dezechilibrului vor fi stabilite prin reglementări ANRE.

# Consecințele în cazul nerespectării clauzelor și condițiilor aplicabile părților responsabile cu echilibrarea

* 1. OTS monitorizează îndeplinirea de către toate PRE a cerințelor stabilite în clauzele și condițiile aplicabile PRE, în cadrul zonei sale de programare.
	2. Consecințele în cazul nerespectării clauzelor și condițiilor aplicabile PRE sunt de atenționare PRE și informare ANRE, dar și de revocare a calității de PRE, conform prevederilor de la cap. 5.
	3. OTS atenționează PRE și informează ANRE atunci când:
1. titularul de licenţă înregistrat ca PRE nu-și îndeplinește obligațiile conform convenției de asumare a responsabilităţii echilibrării;
2. o PRE înregistrează dezechilibre majore, frecvente şi de lungă durată, definite în conformitate cu prevederile procedurilor specifice elaborate de către OTS şi avizate de către ANRE.

# Calendar de implementare

Mai jos este prezentat un calendar propus de implementare, în conformitate cu articolul 5 alin. (5) din Regulamentul EB GL:

1. OTS publică Clauzele și condițiile pentru părţile responsabile cu echilibrarea, fără întârzieri nejustificate, după ce ANRE a aprobat documentația propusă sau după ce s-a luat o decizie de către Agenția pentru Cooperarea Autorităților de Reglementare din Domeniul Energiei, în conformitate cu articolul 7 din Regulamentul EB GL;
2. având în vedere faptul că implementarea acestor Clauze şi condiţii pentru părţile responsabile cu echilibrarea fac obiectul anumitor interdependențe şi condiţionări (spre exemplu aprobarea termenilor cadru pentru crearea platformelor europene pentru schimbul de energie de echilibrare și pentru procesul de compensare a dezechilibrelor, elaborarea unor proceduri cu termene ex post elaborării acestor Clauze şi condiţii), se preconizează ca orizont de timp de implementare anul 2021.